123.   ΠΡΟΕΔΡΙΚΟΝ ΔΙΑΤΑΓΜΑ υπ’ αριθ. 374 της 27 Μαίου /3 Ιουν. 1976 (ΦΕΚ  Α΄134) Περί του τρόπου δημοσιεύσεως των κανονιστικού χαρακτήρος πράξεων των Νομαρχιών.  Έχοντες υπόψη: 1.Τας διατάξεις του άρθρ.10 του Νόμ.301/1976 «περί της εις την Εφημερίδα της Κυβερνήσεως δημοσιευομένης ύλης και ρυθμίσεως θεμάτων αναφερομένων εις την έκδοσιν και κυκλοφορίαν ταύτης».  2.Την υπ’ αριθ. 312/1976 γνωμοδότησιν του Συμβουλίου της Επικρατείας, προτάσει του Ημετέρου επί των Εσωτερικών Υπουργού απεφασίσαμεν και διατάσσομεν: Άρθρ.1.-1.Αι κατά το άρθρ.2 του Νόμ.301/1976 μη δημοσιευόμεναι δια της Εφημερίδος της Κυβερνήσεως κανονιστικού χαρακτήρος πράξεις των Νομαρχών καταχωρούνται εν κεκυρωμένω αντιγράφω, άμα τη δημοσιεύσει των, εις τον κατ’ άρθ. 3 παρ.1 του αυτού Νόμου ειδικόν επί τούτω φάκελλον, τηρούμενον παρ’ εκάστη αρμοδία υπηρεσία της Νομαρχίας κατά σειράν εκδόσεως αυτών.  2.Επί των εις τον φάκελον της προηγουμένης παραγράφου τιθεμένων αντιγράφων κανονιστικού χαρακτήρος πράξεων, σημειούται εις εμφανές της πρώτης σελίδος αυτών σημείον, ο τίτλος, ο αριθμός φύλλου και η ημερομηνία της Εφημερίδος ή των Εφημερίδων εις τας οποίας εδημοσιεύθη εκάστη κανονιστική πράξις. Η τήρησις και ενημέρωσις του φακέλλου αντατίθεται εις υπάλληλον, οριζόμενον μετά του αναπληρωτού του δι’ αποφάσεως του προϊσταμένου εκάστης υπηρεσίας της Νομαρχίας, προς τον οποίον κοινοποιούνται αι εκδιδόμεναι κανονιστικού χαρακτήρος πράξεις.  Άρθρ.2.-1.Υπό του Γραφείου Τύπου και Δημοσίων Σχέσεων της νομαρχίας εκδίδεται ανά τρίμηνον ειδικόν Δελτίον υπό τον τίτλον «ΔΕΛΤΙΟΝ ΝΟΜΑΡΧΙΑΣ…..…….» εις το οποίον καταχωρούνται αυτούσιαι άπασαι αι κανονιστικού χαρακτήρος αποφάσεις του Νομάρχου μετά σημειώσεως παρ’ εκάστη τούτων των εν άρθρ.1 παρ.2 ενδείξεων περί της δημοσιεύσεως αυτών. Προς τούτο, εκάστη υπηρεσία της Νομαρχίας, μερίμνη και ευθύνη του προϊσταμένου αυτής αποστέλλει εις το Γραφείον Τύπου και Δημοσίων Σχέσεων κεκυρωμένα αντίγραφα των κανονιστικού χαρακτήρος πράξεων του Νομάρχου, εκδοθεισών τη εισηγήσει αυτής και επί των οποίων θα έχουν σημειωθή αι απαραίτηται ενδείξεις δημοσιεύσεως αυτών.  2.Το Γραφείον Τύπου και Δημοσίων Σχέσεων της Νομαρχίας διανέμει δωρεάν εις τους Οργανισμούς Τοπικής Αυτοδιοικήσεως του Νομού εις τα Νομικά Πρόσωπα Δημοσίου Δικαίου, εργατικάς και Γεωργικάς Οργανώσεις, ως και εις λοιπούς κατά την κρίσιν του Νομάρχου Συλλόγους και Σωματεία του Νομού εις τα μέλη των οποίων θα ήτο χρήσιμον προς ενημέρωσιν. Οι παραλήπται του Δελτίου τούτου οφείλουν να καταστήσουν αυτό προσιτόν εις πάντα ενδιαφερόμενον πολίτην.  3.Η επίλογή των πέρα των κανονιστικού χαρακτήρος πράξεως του Νομάρχου προς καταχώρισιν εις το εκδιδόμενον Δελτίον αποφάσεων Πράξεων ή ανακοινώσεων, ανήκει προσωπικώς και αποκλειστικώς εις τον Νομάρχην ή τον νόμιμον αυτού αναπληρωτήν. Άρθρ.3.-1.Αι δαπάναι δημοσιεύσεως των κανονιστικού χαρακτήρος, αποφάσεων των Νομαρχών, ως και αι τοιαύται εκτυπώσεις του Δελτίου βαρύνουν τον Νομαρχιακόν Προϋπολογισμόν.  2.Εφ’ όσον αι, εις τον προϋπολογισμόν της Νομαρχίας του οικονομικού έτους 1976, πιστώσεις δεν επαρκούν δια την αντιμετώπισιν των δαπανών εκτυπώσεως του Δελτίου, το πρώτον τεύχος αυτού θέλει εκδοθή εντός του πρώτου τριμήνου του έτους 1977. Εις τούτο θα συμπεριληφθούν αι από 1ης Μαίου 1976 και μέχρι 31ης Δεκ.1976 κανονιστικού χαρακτήρος πράξεις του Νομάρχου.  Εις τον Ημέτερον επί των Εσωτερικών Υπουργόν, ανατίθεμεν την δημοσίευσιν και εκτέλεσιν του παρόντος Π.Δ/τος.  